Joshua 7 | Beibele Inthaneteng | Phetolelo ya Lefase le Lefsa
7 Bana ba Isiraele ba ile ba dira ka go se botege mabapi le dilo tšeo di gafetšwego go senywa ge Akane+ morwa wa Karami, morwa wa Sabadi, morwa wa Tsera, wa moloko wa Juda a tšea dilo tšeo di bego di gafetšwe go senywa.+ Ka baka la seo, bogale bja Jehofa bo ile bja tukela bana ba Isiraele.+
2 Ke moka Joshua a roma banna bao ba tšwago Jeriko gore ba ye Ai+ yeo e bego e le kgauswi le Bethe-abene+ ye e lego ka bohlabela bja Bethele,+ gomme a re go bona: “Rotogang le yo hlola naga.” Banna bao ba rotoga ba yo hlola Ai.+
3 Ka morago ba boela go Joshua ba re go yena: “A go se rotoge setšhaba ka moka. A go rotoge feela mo e ka bago ba dikete tše pedi (2 000) goba mo e ka bago ba dikete tše tharo (3 000) gore ba yo hlasela Ai. O se dire gore setšhaba ka moka se ye moo, ka gobane batho ba Ai ga ba nene.”
4 Ka gona banna ba ka bago dikete tše tharo (3 000) ba setšhaba ba rotogela moo, eupša ba tšhaba banna ba Ai.+
5 Banna ba Ai ba bolaya mo e ka bago banna ba masometharo-tshela ba bona, ba ba kitimiša+ go tloga kgorong go ba go fihla Shebarima, ba dulela go ba bolaya motheogeng. Pelo ya setšhaba ya boifa gomme sa nolega moko.+
6 Ke moka Joshua a gagola diaparo tša gagwe a wela fase ka sefahlego+ pele ga areka ya Jehofa go fihla mantšiboa, yena le banna ba bagolo ba Isiraele ba dulela go tšhela lerole dihlogong tša bona.+
7 Joshua a re: “Joo, Mmuši Morena Jehofa, go re’ng o tlišitše setšhaba se ka moka go tlo tshela Noka ya Jorodane, e le go re gafela diatleng tša Baamore gore ba re fediše? A mola re ka be re ile ra itulela ka mošola wa Noka ya Jorodane!+
8 Ntshwarele hle Jehofa, nka hlwa ke sa bolela’ng ka ge Isiraele e tšhabile manaba a yona?
9 Bakanana le badudi ka moka ba naga ba tlo kwa seo, ba re dikanetša gomme ba fediša leina la rena lefaseng;+ o tla dira’ng go šireletša leina la gago le legolo?”+
10 Ke moka Jehofa a re go Joshua: “Ema! O re’ng o wela fase ka sefahlego sa gago?
11 Isiraele e dirile sebe e bile e sentše kgwerano ya ka+ yeo ke e dirilego le yona; e tšere le dilo tšeo di gafetšwego tshenyego,+ ya di utswa,+ ya di uta ka sephiring+ gomme ya di bea gare ga dilo tša yona.+
12 Bana ba Isiraele ba ka se kgone go lwa le manaba a bona.+ Ba tla tšhaba pele ga manaba a bona, ka ge bona ba gafetšwe tshenyego. Nka se sa hlwa ke sa ba le lena ka ntle ga ge le ka fediša go lena dilo tšeo di gafetšwego tshenyego.+
13 Ema! Kgethagatša setšhaba,+ o re go sona: ‘Gosasa le ikgethagatše, ka gobane se ke seo Jehofa Modimo wa Isiraele a se boletšego a re: “Wena Isiraele, go wena go na le dilo tšeo di gafetšwego tshenyego.+ O ka se kgone go lwa le manaba a gago go fihla ge o ka tloša dilo tšeo di gafetšwego tshenyego tšeo di lego go wena.
14 Gosasa le tle ka meloko ya lena, moloko wo Jehofa a o kgethago+ o batamele ka malapa a wona gomme lapa leo Jehofa a le kgethago le batamele ka dikgoro tša lona le kgoro yeo Jehofa a e kgethago, banna ba yona ba batamele.
15 Yo a ka hwetšwago a na le dilo tšeo di gafetšwego tshenyego a fišwe ka mollo,+ yena gotee le dilo tša gagwe ka moka, ka gobane o sentše kgwerano+ ya Jehofa a ba a dira tša bošilo Isiraeleng.”’”+
16 Ke moka Joshua a tsoga ka masa a batametša Isiraele moloko ka moloko, gwa tanywa moloko wa Juda.
17 Ka morago a batametša malapa a Juda, gwa tanywa lapa la Tsera,+ ke moka a batametša lapa la Tsera, monna ka monna gomme gwa tanywa Sabadi.
18 A phetha ka go batametša ba kgoro ya Sabadi monna ka monna gomme gwa tanywa Akane morwa wa Karami, morwa wa Sabadi, morwa wa Tsera, wa moloko wa Juda.+
19 Ke moka Joshua a re go Akane: “Morwa wa ka, anke o nee Jehofa Modimo wa Isiraele+ letago, o ipobole go yena.+ Hle mpotše,+ O dirile’ng? O se ke wa mphihlela.”+
20 Ge a re’alo, Akane a araba Joshua a re: “Ruri ke senyeditše Jehofa Modimo wa Isiraele,+ seo ke sona se ke se dirilego.
21 Eitše ge ke bona+ kobo e botse kudu yeo e tšwago Shineara+ le dishekele* tše makgolopedi tša silifera gotee le tša gauta tša boima bja dishekele tše masomehlano ditheboleng, ka di kganyoga+ gomme ka di tšea;+ tšona di utilwe fase ka tenteng ya ka gotee le tšhelete e lego ka tlase ga kobo.”+
22 Ke moka Joshua a roma baromiwa, ba kitimela ka tenteng, ba hwetša di utilwe ka tenteng ya gagwe gotee le tšhelete e lego ka tlase ga kobo.
23 Ba di tšea ka tenteng ba di tliša go Joshua le go bana ba Isiraele ka moka, ba di lahlela pele ga Jehofa.
24 Joshua le Isiraele ka moka ba tšea Akane+ morwa wa Tsera, ba tšea silifera le kobo e botse, le gauta+ le barwa le barwedi ba gagwe, le dipoo tša gagwe le dipokolo tša gagwe, le dihuswane tša gagwe le tente ya gagwe gotee le dilo ka moka tšeo e bego e le tša gagwe ba di rotošetša moeding wa Akore.+
25 Ke moka Joshua a re: “Ke ka baka la’ng o re tlišeditše kgobošo?+ Lehono Jehofa o tla go goboša.” Ge a re’alo, Isiraele ka moka ya mo kgatla ka maswika,+ ka morago ga moo ba fiša bohle ka mollo.+ Ke kamoo ba ba kgatlilego ka maswika ka gona.
26 Ba kgobela mokgobo o mogolo wa maswika godimo ga gagwe, wo o sa dutšego o le gona le lehono.+ Ke moka Jehofa a phohla bogaleng bja gagwe bjo bo tukago.+ Ke ka lebaka leo lefelo leo le bitšwago Moedi wa Akore+ go fihla le lehono.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D6%26Chapter%3D7%26wtlocale%3DSE%26srcid=share⊂ject=Bala Beibele Inthaneteng